BGRIM รูด 6% ฟากผบห.ลั่นโรงไฟฟ้า BGPR 1-2ไม่สะดุด พร้อมยื่นอุทธรณ์ย้าย PPA ไปสมุทรปราการ
BGRIM รูด 6% ฟากผบห.ลั่นโรงไฟฟ้า BGPR 1-2ไม่สะดุด พร้อมยื่นอุทธรณ์ย้าย PPA ไปสมุทรปราการ โดยล่าสุด ณ เวลา 10.35 น. อยู่ที่ระดับ 25.50 บาท ลดลง 1.50 บาท หรือ 5.56% สูงสุดที่ 25.50 บาท ต่ำสุดที่ 24.40 บาท มูลค่าซื้อขาย 662.07 ล้านบาท
24 พ.ค. 2561

ผู้สื่อข่าวรายงานว่า ราคาหุ้น บริษัท บี.กริม เพาเวอร์ จำกัด (มหาชน) หรือ BGRIM ณ เวลา 10.35 น. อยู่ที่ระดับ 25.50 บาท ลดลง 1.50 บาท หรือ 5.56% สูงสุดที่ 25.50 บาท ต่ำสุดที่ 24.40 บาท มูลค่าซื้อขาย 662.07 ล้านบาท

โดยราคาหุ้นปรับตัวลดลงอย่างหนักตั้งแต่เปิดตลาดภาคเช้า ซึ่งเป็นผลมาจากความกังวลเรื่องการย้ายโรงไฟฟ้า 2 โครงการของ BGRIM หลังนิคมอุตสาหกรรมแห่งประเทศไทย (กนอ.) ได้ประกาศยกเลิกเขตอุตสาหกรรม วี.อาร์.เอ็ม ราชบุรี หลังเกิดปัญหาพื้นที่โครงการทับซ้อนกับเขตดำเนินการของสำนักงานปฏิรูปที่ดินเพื่อเกษตรกรรม (ส.ป.ก.)
ขณะที่ล่าสุดวันนี้ (24 พ.ค.61) BGRIM แจ้งต่อตลาดหลักทรัพย์แห่งประเทศไทย (SET) ว่า บริษัทอยู่ในระหว่างดำเนินการขอย้ายที่ตั้งโรงไฟฟ้าโครงการ บริษัท บี.กริม เพาเวอร์ (ราชบุรี) 1 จำกัด (BGPR 1) และบริษัท บี.กริม เพาเวอร์ (ราชบุรี) 2 จำกัด (BGPR 2)
โดยบริษัทได้ติดต่อประสานงานไปที่หน่วยงานที่เกี่ยวข้อง รวมถึงการไฟฟ้าฝ่ายผลิตแห่งประเทศไทย เพื่อพิจารณาความพร้อมของจุดเชื่อมโยงไฟฟ้าและสายส่งไฟฟ้าของที่ตั้งโรงไฟฟ้าใหม่ภายในนิคมอุตสาหกรรมเอเชีย (สุวรรณภูมิ) จ.สมุทรปราการ ซึ่งเป็นสถานที่ที่มุ่งประโยชน์ในการส่งเสริมและสนับสนุนการลงทุนจากทั้งในและต่างประเทศ และเป็นการเสริมสร้างความมั่นคงด้านพลังงานไฟฟ้าให้กับพื้นที่ EEC เนื่องจากนิคมอยู่ใกล้ บริเวณส่งเสริมอุตสาหกรรมภาคตะวันออกซึ่งมีความต้องการใช้ไฟฟ้าสูง
อีกทั้งยังเป็นพื้นที่ในสถานีไฟฟ้าแรงสูงบริเวณพื้นที่กรุงเทพฯและปริมณฑลตามที่กำหนดไว้ในระเบียบการรับซื้อไฟฟ้า SPP ซึ่งหากบริษัทได้รับคำวินิจฉัยจากคณะกรรมการกำกับกิจการพลังงานเรื่องการย้ายที่ตั้งดังกล่าวแล้ว
โดยบริษัทยังคงวางแผนกำหนดการก่อสร้างโรงไฟฟ้าประมาณ 24-26 เดือนก่อนกำหนดวันเริ่มต้นซื้อขายไฟฟ้า (SCOD) เพื่อให้โรงไฟฟ้าเปิดดำเนินการซื้อขายไฟฟ้าเชิงพาณิชย์ภายในวันที่ 1 มิถุนายน 2564 ตามที่กำหนดไว้ในสัญญาซื้อขายไฟฟ้า โดยหากมีความคืบหน้าจากกระบวนการพิจารณาอนุมัติดังกล่าว บริษัทจะแจ้งความคืบหน้าให้ตลาดหลักทรัพย์แห่งประเทศไทยทราบในคราวต่อไป
ด้าน นายโชติ ชูสุวรรณ ประธานเจ้าหน้าที่ปฏิบัติการ BGRIM เปิดเผยผ่านทางรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า บริษัทมีความมั่นใจว่าจะสามารถย้ายที่ตั้งโรงไฟฟ้าทั้ง 2 โครงการได้ โดยจะมีการยื่นอุทธรณ์เพื่อขอย้ายที่ตั้งโรงไฟฟ้าไปยังนิคมอุสาหกรรม จ.สมุทรปราการได้ พร้อมยืนยันว่าบริษัทสามารถดำเนินการซื้อขายไฟฟ้าเชิงพาณิชย์ (COD) ได้ภายในวันที่ 1 มิถุนายน 2564 ตามที่กำหนดไว้ในสัญญาซื้อขายไฟฟ้าเดิม
อีกทั้ง ราคาหุ้น BGRIM ที่ปรับตัวลงมาขณะนี้ ถือเป็นโอกาสให้นักลงทุนเข้าซื้อ และขอให้เชื่อมั่นในทีมผู้บริหาร เนื่องจากที่ผ่านมาบริษัทสามารถดำเนินการตามแผนธุรกิจได้อย่างดีและตรงตามแผนตลอดมา